Gašpar III. Suňog

Gróf Gašpar III. Suňog z Jasenice a Budatína (* ? – † 1727) bol člen magnátskeho rodu Suňogovcov z Budatína.

Bol synom Ondreja Suňoga a jeho prvej manželky Márie Ňáriovej. V roku 1659 sa po svojom strýkovi Žigmundovi Ňárim stal tútorom svojich súrodencov Adama, Barbory a Evy. Prvýkrát sa oženil so Zuzanou Ujfalušiovou z Diviackej Novej Vsi, druhýkrát s Katarínou Jakušičovou. Na druhé manželstvo musel získať súhlas cisára Leopolda I., keďže Katarína bola po matke Kataríne Suňogovej jeho príbuznou.

Pôsobil dlhé roky ako úradník Uhorskej kráľovskej komory. Po vypuknutí Tököliho povstania osvedčil panovníkovi svoju vernosť. V nepokojných časoch bolo budatínske panstvo spustošené.

Často sa zdržiaval v kaštieli v Radoli, ktorý dal prestavať a rozšíriť. V kaštieli žil, vydával listiny, súdil a mal tu aj vlastnú kaplnku. Na konci 17. storočia mal bližšie neurčený spor so svojou manželkou, ktorá sa v roku 1695 spomína ako uväznená. V roku 1712 bol spolu so synom Ladislavom povýšený do grófskeho stavu. Obaja v roku 1727 zomreli, čím po meči vymrela uhorská vetva rodu. Jej majetky prešli na Antona Suňoga zo sliezskej vetvy.

Referencie  

Slovenskí šľachtici
Uhorskí šľachtici
Suňogovci

Narodenia v 17. storočí
Úmrtia v 18. storočí